정조 2년 · 목
左議政徐命善曰。臣於日昨。司僕郎廳所被嚴敎。不勝惶恐矣。予曰。卿言過矣。領議政金尙喆曰。　先大王行錄。臣等輪看後。依敎持入矣。予曰。字句間果無未妥處耶。尙喆曰。模畵之辭。至矣盡矣。雖一言半句。更無容仰贊矣。予曰。松留及諸臣。更爲細看也。讀畢。予曰。悲感之外。無以爲喻。尙喆曰。伏聞 社稷臘享大祭。有親行之命。當此日候不調之時。易致聖體之損傷。特寢成命焉。命善曰。來月則寒事想必倍酷。此時 親享。下情不勝悶慮矣。予曰。當臨時量爲之矣。予曰。統營錢一款。雖欲防禁。其勢誠難矣。大臣之意何如。尙喆曰。雖或貿穀。不以歇價勒授民間。則實爲公私兩便。而立本之際。安知無其弊乎。此所以難處者矣。命善曰。錢還立本。旣爲民弊。則自朝家。有難許施矣。右議政鄭弘淳曰。非但統營如此。他道亦有是弊。而若値災歲。反爲巨弊矣。予曰。諸堂之意何如。刑曹判書具善復曰。兩湖之穀。旣不得船運。立本之規。又從而申禁。則統營事勢。其將難支。許否間商量處之好矣。戶曹判書具允鈺曰。此非錢還。乃是立本。而若令統營。無此料辦。則將士支放。必有不足之慮矣。左參贊洪樂性曰。聞統營非此。則不可支撑云矣。右參贊李重祜曰。錢還立本。俱爲民弊。一切防塞似好矣。吏曹判書洪樂純曰。曾聞湖南立本之規。爲生民到骨之怨。決不可許矣。工曹判書權導曰。貿穀之弊。害及小民。前此防禁於他道。而今何可獨許於統營乎。副司直鄭好仁曰。立本則防塞。而從他區劃則好矣。禮曹判書金華鎭曰。臣意則申飭統帥。以錢散給之時。俾勿勒授。只許願受者。則事甚便好矣。開城留守兪彥鎬曰。若以立本爲弊。一切防塞。則他弊之後生。誠甚可慮矣。訓鍊都正李國賢曰。各邑餉穀。年年有未捧之弊。故將士支放。每患見縮。究其弊源。實由於未捧矣。予曰。統營料窠。近來更不加出乎。國賢曰。聞無加出之事云矣。吏曹參判徐浩修曰。統營還上。若自朝家別般申飭。盡數捧給。則弊源可塞矣。大司成李衍祥曰。如欲杜立本之弊。則以他財力區劃爲好矣。都承旨洪國榮曰。臣意則如前以湖南穀船運取用。使之年年相當則好矣。承旨鄭民始曰。今若防塞立本。他無措劃。則統營必將難支矣。副司直李普行曰。臣於此事。實無可否間指陳之見。然若遽然禁其錢還。而統營又目前難支。則將何以爲計乎。予曰。昨年統營立本之穀。爲幾石耶。尙喆曰。嶺南則爲二萬四千五百石零。湖南則爲一萬二千八百石零矣。予曰。湖南穀作錢取用之規。創自何時乎。尙喆曰。甲戌年。因湖南釐正使李成中筵奏。以船運有弊。作錢取用爲定式矣。予曰。統營將士支放之不足。雖甚可悶。而錢還一款。自朝家決不可許施矣。予顧國賢曰。統營見在之穀數。比卿爲統帥時。更無減縮之事乎。國賢曰。己丑年爲二十四萬餘石。而今爲十八萬五千餘石。其爲減縮多矣。予曰。所謂餉穀。每年未捧。故如是減縮。何以則有準數善捧之道耶。命善曰。此則責在守令矣。予曰。居末守令。施以禁錮決杖之律。則豈有難捧之理乎。爲守令者。善納於監營。而不善納於統營。故統穀有此減縮矣。尙喆曰。統營以三道中居末守令。每於歲末報來。而如有停捧之令。則居末者自在勿施中矣。予曰。欲爲統營之民。則將士必有怨矣。欲爲將士之地。則統民必呼冤。於斯二者。屬之一邊之外。無他道矣。弘淳曰。錢還一款。不可自朝廷許施矣。予曰。生穀之道甚難。而錢還則姑置之無妨矣。樂純曰。臣意則統營之給代。出自何時。立本創自何年。將士幾人。放料幾石。此等事例。逐條論列之意。發關知委。待其報來。徐究好道。恐似得宜矣。予曰。捄弊之道。善捧穀爲根本矣。僉曰然矣。予曰。嶺營及統營。年年所縮穀數之相敵與否何如。尙喆曰。未能詳知矣。予曰。自朝廷有振刷之政然後。可以救弊矣。己丑以後。營穀則幾包見縮。統穀則幾包見縮。守禦使出去書入。而近來以居末守令之解由拘礙者爲幾人。亦爲知入。樂性出持統穀抄出記。還入讀奏。予曰。統營支放。以會外穀用之乎。樂性曰。果以會外用之。而會內穀。卽封不動矣。予曰。營穀則何不知入乎。樂性曰。營穀則非備局所管。故無可考之文蹟矣。予曰。監營則無會內穀乎。樂性曰無矣。予曰。營穀則後日更爲知奏也。承旨洪國榮曰。近因收租之漸縮。貢等每患難繼。惠廳事誠可悶矣。且戊午以後。戶曹貸去。殆無限節。本廳不勝支當。始自庚辰歲定數之時。廳儲尙裕。故特以共濟之意。不得已施行。而卽今本廳貢價。新捧前不足。殆近二萬石。他無拮据之道。則戶曹移送。實是行不得之事。庚辰作米。自今勿送。以爲本廳支保之地。而戶曹形勢。亦不可不念。今番則以錢代送。米則勿送之意。永爲定式事。請下詢大臣處之。予詢大臣。領議政金尙喆曰。目下度支經費。雖極可悶。本廳支放。若是不足。該堂所奏。亦不得已也。勢不可不許施矣。左議政徐命善曰。庚辰移送。乃是米儲有裕時事也。本廳貢價。今旣不足。則度支需用。何暇念及乎。以錢代送。亦共濟之意矣。右議政鄭弘淳曰。惠廳貢價。旣無繼給之道。則事勢固然。恐當許施矣。予曰依爲之。允鈺曰。今聞惠堂所奏。惠廳事誠可悶。而戶曹則二十年來賴以支過者。專在於此米。今若見失。則卽今不足爲一萬七千餘石矣。其所代充者。歷數諸處。無可下手。臣意則南漢米一萬石。摠廳米七千石。若得區劃。則南漢米給貢價。北漢米與惠廳相議。繼給軍料似好。下訽大臣處之。予詢大臣。領議政金尙喆曰。庚辰米。旣未收用。他處穀物。亦無推移之路。南漢米依所請許貸。勿論貢價與放料。從便支放。勢不可已矣。左議政徐命善曰。其所推移。勢不可已。首相所奏似好矣。右議政鄭弘淳曰。目下事勢如是。區劃之外。恐無他道矣。予曰依爲之。尙喆曰。頃因持平沈豊之所懷。以戶曹宣惠廳査定及軍門定例事。有稟處之命矣。回啓一節。何以爲之乎。予曰。用其言則好矣。何必回啓。仍命惠堂進前。予曰。以近日所抄觀之。則加定之査櫛。有不可已矣。生穀之處。用穀之數。用穀之處。何以則可得詳知歟。國榮曰。元貢別貿外。皆有用下處。所謂加出加定。爲近四萬石矣。予曰。戶曹惠廳査定事。任誰爲之則好耶。尙喆曰。本曹本廳堂上親執査定之外。恐無他道矣。國榮曰。右相曾經有司堂上。相議爲之則好矣。予曰。右相則予恃之矣。登極以後。本廳加定。何不抄出乎。予甚慨然也。弘淳曰。非不欲抄出。而抄出之後。若多不緊名色。則將何以爲之乎。以是未果抄出矣。予曰。軍門定例。何以爲之則好耶。國榮曰。軍門則有難遽然作例。惟有擇將而任之而已矣。予曰。各陳所見也。善復曰。若欲定例。則不難爲之矣。予曰。予意則五營門財穀。合而計用。則文簿不煩。而一年出入之數。可以詳知矣。命善曰。此則事係大更張。不可遽議。而臣意則姑先革罷策應所好矣。予曰。監司守令之用耗穀。乃是朝家所知。而至於大將所用。則本非朝家之所許。在大將非但爲名色之不正。國之財用。亦將因此而爲尾閭之洩。可勝寒心。向者臺言旣如此。則軍門事殆同未了案。爲大將者。姑不可取用於策應所矣。僉曰然矣。國榮曰。臣意則各營門凡于上下之文書。亦使都提調一體照檢。則爲大將者。其在忌憚之道。庶無擅犯濫用之習。而軍門貌樣。亦當必勝於前矣。尙喆曰。都提調之照檢文書。旣是無前之例。今豈可創出乎。予曰。近來門軍郎廳。其能頻數開坐。細檢文書乎。命善曰。餉色郎廳。間或開坐。而軍色郎廳。則無開坐之事矣。予曰。此後申飭軍門郎廳。使之連爲開坐。細檢出納之數也。允鈺曰。本曹經費苟艱之中。不緊貢價上下之數。亦甚夥然。此爲可悶矣。弘淳曰。雖以司宰監貢物言之。進排物種。元不大段。而貢人之所受貢價。其利甚多。此等貢物不緊。而有革罷之議。不無騷擾之端矣。亦甚難處矣。予曰。此貢魚鱗所付乎。弘淳曰然矣。予曰。月前戶曹草記。以大口魚一尾價。代錢五分式輸送兩宮爲稟者。極爲非矣。如是爲言。則貢人輩之稱冤。何足怪乎。命善曰。貢人物種。若不取用。則不給貢價也。而旣有物種。則以錢代送。豈無貢人輩稱冤乎。予曰。生獐貢物。年前曾以裁減矣。裁減則一也。豈可爲苟且之事。以致其呼冤乎。僉曰然矣。予曰。如無內人名色則已。旣有內人。則貢人物種之代錢輸送。豈可成說乎。其所草記。未免自朝廷先失其道。今則有好道理。若令依前減罷其供上物種。而亦勿代給。則可謂名正言順。而雖貢人輩。豈有稱冤之辭乎。尙喆等曰。聖敎誠好矣。國榮曰。宿衛所攔後軍及禁營槍劍軍六十名加出料窠事。何以爲之乎。予曰。與諸大臣相議善處也。予顧善復曰。宿衛所事。誠可悶矣。近來號令不行。多實不符。如是而爲緩急可仗乎。宿衛之旣非專屬於禁營。則各軍門何不念分勞共濟之道乎。諸將臣出去。與禁將商礭好道理宜矣。予曰。臺臣則出去臺廳傳啓也。